作者:白居易
標題:自詠
內容:夜鏡隱白髮，朝酒發紅顏。可憐假年少，自笑須臾間。硃砂賤如土，不解燒為丹。玄鬢化為雪，未聞休得官。咄哉個丈夫，心性何墮頑。但遇詩與酒，便忘寢與餐。高聲發一吟，似得詩中仙。引滿飲一盞，盡忘身外緣。昔有醉先生，席地而幕天。於今居處在，許我當中眠。眠罷又一酌，酌罷又一篇。回面顧妻子，生計方落然。誠知此事非，又過知非年。豈不欲自改，改即心不安。且向安處去，其餘皆老閑。